b"\n_START_ARTICLE_\nRatol\xc3\xad\n_START_SECTION_\nTipus\n_START_PARAGRAPH_\nEl ratol\xc3\xad salvatge \xc3\xa9s un mam\xc3\xadfer que pertany a una de moltes esp\xc3\xa8cies de petits rosegadors del g\xc3\xa8nere Mus i diversos g\xc3\xa8neres relacionats de la fam\xc3\xadlia Muridae (ratolins de l'Antic M\xc3\xb3n) l'esp\xc3\xa8cie de ratol\xc3\xad m\xc3\xa9s coneguda \xc3\xa9s el ratol\xc3\xad dom\xc3\xa8stic com\xc3\xba Mus musculus. \xc3\x89s present en gaireb\xc3\xa9 tots els pa\xc3\xafsos i, en les varietats establertes com a ratolins de laboratori, serveix com a organisme model en estudis de biologia; tamb\xc3\xa9 \xc3\xa9s un animal dom\xc3\xa8stic popular. Col\xc2\xb7loquialment sovint s'usa el mot ratol\xc3\xad com a sin\xc3\xb2nim de (Mus musculus) _NEWLINE_Els ratolins s\xc3\xb3n animals molt comuns en experiments de biologia i psicologia principalment. Els avantatges que ofereixen com a organisme model s\xc3\xb3n la gran homologia gen\xc3\xa8tica amb els humans, deguda a una relaci\xc3\xb3 filogen\xc3\xa8tica propera i al fet de poder \xc3\xa9sser manipulats de diverses maneres que podrien considerar-se poc \xc3\xa8tiques amb els humans. A m\xc3\xa9s a m\xc3\xa9s, la seva cria i manteniment s\xc3\xb3n barats, la seva mida petita que els fan f\xc3\xa0cilment manipulables i es poden observar diverses generacions en un per\xc3\xadode relativament curt de temps. El genoma del ratol\xc3\xad ja ha estat completament seq\xc3\xbcenciat cosa que ha perm\xc3\xa8s identificar molts gens que comparteixen homologia amb gens humans. En el projecte Biosatellite 2006, un grup de ratolins foren posats en \xc3\xb2rbita terrestre, dins d'una nau espacial per determinar com reaccionaven a una menor gravetat (equivalent a la de Mart)._NEWLINE_Es creu que la domesticaci\xc3\xb3 dels gats va estar motivada per tal d'eliminar ratolins i rates dels h\xc3\xa0bitats humans. Els ratolins generalment subsisteixen amb una dieta herb\xc3\xadvora, per\xc3\xb2 en realitat s\xc3\xb3n omn\xc3\xadvors, car mengen carn, cad\xc3\xa0vers d'altres ratolins i s'ha observat que poden devorar les seves cues en cas de fam. Com a curiositat i per donar una estimaci\xc3\xb3 de l'\xc3\xa8xit reproductiu de l'esp\xc3\xa8cie, es calcula que un mig mili\xc3\xb3 de ratolins viuen en el metro de Londres._NEWLINE_Els ratolins no poden veure-hi en colors, per\xc3\xb2 poden distingir-los mitjan\xc3\xa7ant la gradaci\xc3\xb3 entre negre i blanc que generen."